བོད་བཙན་པོའི་དུས་སྐབས་ཀྱི་ཡི་གེའི་སྦྱོར་བ་ཀུན་བོན་དང་འབྲེལ་བའི་བརྡ་སྤྲོད་རིག་པ་ཤ་སྟག་ཡིན་ཅེས་བརྗོད་ན་ཐལ་བར་མི་འགྲོ་སྙམ།ཁྲོ་བོ་དབང་ཆེན་གྱི་གཞུང་སོགས་ལས་བོན་གྱི་བརྡ་ཆད་ཡིག་རྙིང་མང་དག་ཅིག་ཡོད།དཔེར་མཚོན་ཙམ་ཞུ་ན།བཁའ་ལ་འཁྲོ་པི་རྟགས་ཞེས་པ་ལྟ་བུ།བོན་ལ་བརྡ་སྤྲོད་ཀྱི་གཞུང་ཞེས་བྱེ་བྲག་དམིགས་སུ་བཀར་ནས་བརྩམས་པའི་གཞུང་ཞིག་ད་སྔོན་མཐོང་ལམ་དུ་མ་གྱུར་ཡང་།ཡིན་ནའང་བོན་དཔེ་གང་ཞིག་ཡིན་ནའང་རྗོད་བྱེད་ཀྱི་ཚིག་དེས་བརྗོད་བྱ་དེ་ཉིད་གོ་བ་ལོན་ཐུབ་པའི་ཐ་སྙད་ཅིག་ཡོད་པ་དེའི་ཐོག་ནས་བོན་གྱི་དཔེ་ཆ་ལ་བརྡ་སྤྲོད་ཡོད་ཅེས་བརྗོད་པར་འདོད།གལ་སྲིད་ཤ་རིའི་སྒྲ་མདོ་ཞེས་པ་དེ་ཡོད་པའི་དབང་དུ་བྱས་ན་མིང་དེ་གཅིག་པུའི་བརྡ་སྤྲོད་དང་ཚིག་མཛོད་གཉིས་ཀའི་གོ་ཆོད་པའི་དཔེ་ཆ་དམིགས་བསལ་བ་ཞིག་ཡོད་ཆོག་ཀྱང་ལག་ཏུ་མ་སོན་བར་དུ་འདི་ཡིན་དེ་མིན་གྱི་ཁ་ཚོན་གཅོད་མི་ཐུབ།བོན་གྱི་དཔེ་རྙིང་སྲིད་པའི་མཛོད་ཕུགས་དང་དེ་མཚུངས་ཀྱི་གཞུང་མང་པོ་ཞིག་གིས་ནང་ཡི་གེའི་རྣམ་གྲངས་དང་།ཡི་གེ་རེ་རེའི་གོ་དོན།སྒྲ་ཡི་སྐྱེ་གནས།འབྱུང་བ་ཆེ་ཆུང་གི་སྒོ་ནས་སྒྲ་དྲག་ཞན་སོགས་མང་པོ་ཞིག་གཞུང་གི་གསེབ་ན་ཡོད་པ་དེ་དག་ལ་གཟིགས་ཞིབ་གནང་ཐུབ་ན་བོན་གྱི་བརྡ་སྤྲོད་རིག་པའི་འགྲོས་ལ་རྒྱུས་ལོན་ཐུབ།